1 Сэ сы Паул. Исус Христос сызэрэфэлажьэ-рэм пае, хьапсым сычІадзагъэу сычІэс. ШІу тлъэгъоу къыддэлажьэрэ Филимон, чылыс зэІукІэм щыщхэу уиунэ щызэрэугъоихэрэм,\n2 тшыпхъоу Апфие, Христос пае тэ къыддэлажьэрэ Архипп, тшы Тимофей* сигъусэу мы тхылъыр къышъуфэсэтхы.\n4 Тхьэм селъэІу зыхъукІэ, Тхьэм щытхъу фэсэшI зэпыт ощ пае.\n5 Сыда пІомэ, Зиусхьан ИсускІэ шІошъ-хъуныгъэу уиІэмрэ Тхьэм ицІыф лъэпІэ пстэуми шIулъэгъоу афыуиІэмрэ якъэбар зэхэсхыгъэшъ ары.\n6 ШІошъхъуныгъэу тиІэмкІэ гъусэ укъытфэхъугъ, Христос тыгухэм зэрарылъым пае, Тхьэм шІоу къытфишІэрэ пстэури а гъусэныгъэу оррэ тэррэ зэфытиІэм нахьыбэ къыдгуригъэІонэу селъэІу.\n7 УишІулъэгъукIэ инэу сыбгъэгушІуагъ ыкІи сыбгъэгушхуагъ, сыда пІомэ, о, сшы, Тхьэм ицІыф лъапІэхэм агу бгъэпсэфыжьыгъ.\n8 Арышъ, Христос тыгухэм зэрарылъым пае, пшІэн фаер унашъо пфэсшІынэу гушхо сиІэ пэтми,\n9 шІулъэгъукIэ сыкъыолъэІуныр нахь къэсэштэ. Сэ, Паул, сылІыжъэу Исус Христос сызэрэфэлажьэрэм пае, хьапсым сычІадзагъэу,\n10 скъо Онесим пае сыолъэІу, сыда пІомэ, хьапсым сычІэсэу ар скъом фэдэ хъугъэ.\n11 ЫпэкІэ оркІэ Онесим ишІуагъэ къакІощтыгъэп*, ау джы ори сэри ишІуагъэ къытегъэкІы.\n12 Ар, спсэ фэдэу шІу слъэгъурэр, джы къыпфэсэгъэкІожьы.\n13 КъэбарышІур зэрэзгъэІурэм пае, хьапсым сычІэсыфэ, о пчІыпІэкІэ ІэпыІэгъу къысфэхъунэу садэжь щызгъэІэнэу сыфаещтыгъ,\n14 ау о умыдэу ар сшІэнэу сыфэягъэп, о уишІушІагъэ егъэзыгъэ хэмылъэу, о ар уигуапэу пшІэным пае.\n15 Зы уахътэ горэкІэ Онесим къыбгъодэкІыгъэу зыкІэхъугъэр\n16 унэІутым фэдэу мыхъужьэу, ау унэІутым нахьи нахьышІужьэу, шІу плъэгъурэ тшы фэдэу егъашІэм бгъотыжьынэу къычІэкІынкІи мэхъу. СэркІэ ар бэу лъапІэ, оркІи нахь лъэпІэжь, цІыф фэдэу ыкІи Зиусхьаныр зыгу илъ пшы фэдэу.\n17 Сыкъыбдэлажьэу сыолъытэмэ, сэ сызэребгъэблагъэщтыгъэм фэдэу, ари егъэблагъ.\n18 ЗыгорэкІэ иягъэ къыокІыгъэмэ е уичІыфэ телъмэ, сэ ар къысфэгъаз.\n19 Сэ, Паул, ар остыжьыщт, сэ сІэкІэ сэтхы, ау Христос угу зэрилъым пае, сичІыфэ о зэрэптелъыр къыосІонэу ищыкІагъэп.\n20 Ары, сшы, Зиусхьаным пае уишІуагъэ къысэгъэкІ. Зиусхьаныр угу зэрилъым пае, сыгу гъэпсэфыжь.\n21 УкъызэрэсэдэІущтымкІэ сицыхьэ птелъэу къыпфэсэтхы. СыкъызэрэолъэІурэм нахьи нахьыбэ зэрэпшІэщтри сэшІэ.\n22 НэмыкІ горэмкІэ сыолъэІу: хьакІэщ къысфэгъэхьазыр; сыда пІомэ, Тхьэм шъукъызэрэсфелъэІугъэм ипэгъокІ фэдэу сыкъышъуитыжьынэу сыщэгугъы.\n23 Епафрасэу* Христос Исус зэрэфэлажьэрэм пае, сигъусэу хьапсым чІадзагъэу чІэсым шІуфэс къыуехыжьы.\n24 Сэ къыздэлажьэрэ Марки, Аристархи, Димаси, Луки шІуфэс къыуахыжьы.\n25 Зиусхьан Исус Христос ынэшІу шъугумэ къащерэф.